SL Uradni list Evropske unije C 346/56

Tožba, vložena 22. oktobra 2010 – RTI and Elettronica Industriale proti Komisiji

(Zadeva T-506/10)

()

2010/C 346/109

Jezik postopka: angleščina

Stranke

Tožeči stranki: Reti Televisive Italiane SpA (RTI) in Elettronica Industriale SpA (Lissonne, Italija) (zastopnika: J.-F. Bellis in S. Bariatti, odvetnika)

Tožena stranka: Evropska komisija

Predloga tožečih strank

— Izpodbijana odločba naj se razglasi za nično;

— Komisiji naj se naložijo stroški tega postopka.

Tožbeni razlogi in bistvene trditve

Tožeči stranki s tožbo predlagata razglasitev ničnosti Sklepa Komisije C(2010) 4976 konč. z dne 20. julija 2010 o spremenjeni uporabi zavez, ki so priložene k Odločbi C(2003) 1082 konč. z dne 2. aprila 2003, s katero je bilo ugotovljeno, da je ravnanje družbe News Corporation Limited (v nadaljevanju: Newscorp), in sicer pridobitev popolnega nadzora nad podjetjema Telepiù Spa in Stream Spa, združljivo s skupnim trgom in Sporazumom EGP, če bo družba Newscorp upoštevala zaveze (Zadeva št. COMP/M.2876 - Newscorp/Telepiù) (1).

Tožeči stranki v podporo svoji tožbi navajata tri tožbene razloge.

Prvič, tožeči stranki trdita, da je Komisija storila očitno napako pri presoji, ko je ugotovila, da so se od sprejetja Odločbe z dne 2. aprila 2003 (v nadaljevanju: odločba o odobritvi) razmere na trgu italijanske plačljive televizije tako spremenile, da bi bila sprememba zavez, priloženih k odločbi o odobritvi, upravičena, in je zato napačno uporabila Sporočilo o korektivnih ukrepih in člen 8(2) Uredbe o združitvah (2). Trdita tudi, da obstajajo očitni dokazi, da se razmere na trgu, na podlagi katerih so bile leta 2003 sprejete zaveze, niso niti bistveno spremenile niti se niso spremenile za stalno. Podjetje Sky Italia, odvisna družba od družbe Newscorp, ima zlasti še vedno absolutno prevladujoč položaj na trgu italijanske plačljive TV.

Drugič, tožeči stranki trdita, da je Komisija napačno uporabila pravo, storila očitno napako pri presoji in kršila načelo sorazmernosti, ker je – ob domnevi, da bi bilo podjetju Sky Italia preprečeno delovanje v sektorju brezplačne televizije, ker ne more sodelovati v prihodnjem postopku izbire za vzpostavitev zmogljivosti digitalne prizemne televizije – ugodila zahtevi po spremembi zavez, ki jo je vložilo podjetje Sky Italia, in ker je sprejela zaveze, ki jih je predlagala družba Newscorp. Podjetje Sky Italia je namreč že dejavno v sektorju italijanske brezplačne televizije in ima dostop do zmogljivosti za digitalno prizemno radiodifuzijo, tudi če ne sodeluje v postopku izbire.

Tretjič, tožeči stranki trdita, da je Komisija storila očitno napako pri presoji in napačno uporabila pravo, ker je sprejela izpodbijano odločbo in ugodila zahtevi po spremembi zavez, ki jo je vložilo podjetje Sky Italia, čeprav je večina strank – vključno z italijanskim organom za varstvo konkurence in italijanskimi organi za telekomunikacije – po raziskavi trga, ki je bila opravljena v upravnem postopku, izrazila resne dvome o vplivu predlaganih sprememb na trg italijanske plačljive televizije.

(1) UL 2004, L 110, str. 73.

(2) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah), UL L 24, str. 1.